JY LEES NOU Bobby en Karlien se nuwe avontuur
"Eerlik, rou, sonder pretensie," beskryf Karlien van Jaarsveld die TV-program Bobby en Karlien: In jou skoene. Dié bekende broer en suster nooi ons om deel te word van hul wêreld vanaf Woensdag, 11 Januarie, op die leefstylkanaal VIA (DStv-kanaal 147).
Dié program is nie net nog 'n werklikheidsreeks soos Keeping Up with the Kardashians of The Osbournes nie.
“Ek, hul pa en hul ouma is net nou en dan deel van die reeks,” vertel Ronel, "Daar word onderhoude met ons gevoer oor Bobby en Karlien se aktiwiteite. Die werklikheidsreeks gaan daaroor om 'n verskil te maak.”
Daar is al 'n geruime tyd praatjies en onderhandelings om Bobby en Karlien saam in 'n TV-reeks te kry. Ronel wou nie gehad het dit moet 'n “plastiek-program” wees nie. Dit moes eerder iets spesiaals wees.
“Dit moet ’n verskil maak aan mense se lewens, en ook ’n verskil aan Bobby en Karlien se eie lewe. Die reeks het 'n boodskap van omgee vir mekaar,” sê sy.
“Ons gaan meer as die ware Bobby en Karlien sien,” sê Ronel. “Ons vorm maklik 'n persepsie van iemand en 99% van die tyd is dit nie die waarheid oor wie en wat daai mens is nie. Ons is almal skuldig daaraan. Ons kry 'n idee in ons kop oor iemand en glo dit.”